Αντιμέτωπη με τη Δικαιοσύνη βρέθηκε ξανά η Δήμητρα Λιάνη, η οποία αυτή τη φορά της επιβλήθηκε ποινή φυλάκισης 18 μηνών.

ADVERTISING

Η καταδίκη της χήρας του Ανδρέα Παπανδρέου από το Τριμελές Πλημμελειοδικείο της Αθήνας, όπως αποκαλύπτει το news247, αφορά σε χρέη προς το Δημόσιο, ενώ το δικαστήριο της χορήγησε αναστολή εκτέλεσης επί τριετία. Την ενοχή της κατηγορουμένης εισηγήθηκε και η εισαγγελέας της έδρας, προτείνοντας ωστόσο να της επιβληθεί ποινή δύο ετών.

Σύμφωνα με έγγραφο της Ανεξάρτητης Αρχής Δημοσίων Εσόδων, το οποίο αναγνώστηκε κατά την ακροαματική διαδικασία, η οφειλή δεν έχει μπει σε ρύθμιση ούτε έχει εξοφληθεί μέρος της από το 2014. Όπως εξήγησε η συνήγορός της, η Δήμητρα Λιάνη ευελπιστεί ότι το προσεχές διάστημα θα πωληθεί ακίνητο ιδιοκτησίας της, με αποτέλεσμα με τα χρήματα που θα λάβει ως τίμημα, να αποπληρωθεί η οφειλή.

«Πράγματι δεν έχει καταβάλει κάποιο ποσό, ωστόσο -εκτός από την πώληση του ακινήτου- περιμένει κάποια νέα ρύθμιση, στην οποία θα επιχειρήσει να υπαχθεί» ανέφερε η συνήγορος της Δημήτρας Λιάνη. Πάντως, το δικαστήριο δεν έκανε δεκτούς τους ισχυρισμούς της κατηγορούμενης, ακόμα και όταν η δικηγόρος επεσήμανε πως υπήρχε και δεύτερη οφειλή, πάλι προς το Δημόσιο, την οποία κατάφερε τελικά να αποπληρώσει στο σύνολό της.

Δεν είναι η πρώτη φορά άλλωστε, που οι υποθέσεις της πρώην «πρώτης κυρίας» απασχόλησαν την ελληνική Δικαιοσύνη, αφού στο παρελθόν έχει δώσει μάχη για χρέη χιλιάδων ευρώ σε τράπεζα, εφορία, αλλά και στη Χριστιανική Ένωση Νεανίδων Ελλάδας (ΧΕΝ). Μάλιστα, πριν μερικά χρόνια και συγκεκριμένα το 2015, δημοσιεύματα ανέφεραν ότι οι οφειλές ανέρχονταν στα 440.000 ευρώ, εκ των οποίων 51.050,40 ευρώ αφορούσαν στην Εφορία Κηφισιάς και 25.943,52 ευρώ στη ΧΕΝ, από την οποία μίσθωνε ακίνητο στην Εκάλη.

Πρόκειται για μεζονέτα η οποία κτίστηκε όταν η πρώην κραταιά γυναίκα του ΠΑΣΟΚ έδωσε αντιπαροχή την πολυσυζητημένη βίλα της Εκάλης. «Την βρήκε η οικονομική κρίση και δεν είχε χρήματα ούτε να μετακομίσει, ούτε να τα επισκευάσει...» είχε καταθέσει φίλος της σε δικαστήριο, όπου συζητήθηκε αγωγή της ΧΕΝ για φθορές στη μεζονέτα, χαρακτηρίζοντάς τη τζαμπατζή.